Casteddu de Santu Miali (Casteddu)

Su casteddu de Santu Miali est una fraigada fortificada, de su perìodu giudicali, chi surgit subra de s'omònimu montixi e bixinau de Casteddu.

 Stòria 
Is scavus de su 1990 ant postu in luxi is restus de una crèsia campestri, cun probabilidadi de perìodu artu-medievali, subra de chi est stau artziau apustis su casteddu, a su mancu in su sèculu XII, a defensa de sa citadi de Santa Igia, capitali de su Giuigau de Casteddu. Su cumplessu tenit tres turris e unu fossau chi inghìriat sa strutura. Su perìodu prus de importu de su casteddu est sena duda intra su 1350 e su 1511, perìodu in chi est stau abitau de sa famìlia Carroz, nòbile ereu ispagnola.

Posca est stau sbandonau e impreau cumenti a lazaretu duranti s'epidèmia de pesti "de Sant'Efis" (1652-1656). Est stau torra fortificau a defensa de is atacus frantzesus intre Sescentu e Seticentu. A inghìriu de su 1940, est stau presidiau de sa Regia Marina e posca bogau de su demàniu finas a colai a su Stadu e a su Comunu de Casteddu. A su presenti su casteddu at subiu unu cambiamentu in sa strutura, impreada a Centru de Arte e Cultura.

Categoria:Casteddu
Categoria:Architetura
Categoria:Edade de Mesu